የኤልጂ-ኮይካ ሆፕ ኮሌጅ ተማሪዎቹን ቅዳሜ ያስመርቃል
የኤልጂ-ኮይካ ሆፕ ኮሌጅ በኢንፎርሜሽን ቴክኖሎጂና ኤሌክትሮኒክስ ዘርፎች በደረጃ ሶስትና አራት ያሰለጠናቸውን ተማሪዎች ቅዳሜ እንደሚያስመርቅ አስታወቀ፡፡የሁለተኛ ዙር ተመራቂ ሰልጣኞች  ያዘጋጁትን የፈጠራ ውጤት በዓውደ ርዕይ መልክ ለጎብኝዎች ትላንት አቅርበዋል፡፡ዓውደ ርዕዩ በተከፈተበት ዕለት የአዲስ አበባ ከተማ አስተዳደር የቴክኒክና ሙያ ትምህርትና ስልጠና ዋና ዳይሬክተር አቶ ዘርኡ ስሙር ኮሌጁ ኢትዮጵያ በትኩረት እያከናወነችው ያለውን የቴክኖሎጂ ልማት በማገዝ አርአያነት ያለው ተግባር እያከናወነ እንደሆነ ተናግረዋል፡፡የኮሌጁ አካዳሚክ ዲን አቶ ታሪኩ ገብረመድህን በበኩላቸው ስልጠናው የሚሰጥባቸው ዘርፎች ለሥራ ፈላጊዎች በቀላሉ ሥራ ፈጥሮ ወደ ገበያው ለመግባት የሚያስችሉ በመሆናቸው ሰልጣኞቹ ውጤታማ እንደሚሆኑ ገልጸዋል፡፡የኤልጂ ቢሮ ዳይሬክተር ዩን ሆ ኪም ደግሞ ሰልጣኞቹ በየኛውም የዓለም ክፍል ሊሰሩበት የሚያስችል ዓለምአቀፍ ክህሎትና እውቀት እንዳገኙ ተናግረዋል፡፡ ለማሳያነትም ከተመራቂዎቹ መካከል ስድስቱ ከሀገር ውጭ ለስራ መቀጠራቸውን ገልጸዋል፡፡የኤፍኤም ማሰራጫ፣ ምስልና ድምጽ ማጫዎቻ፣ በዲጂታል ሲስተም የሚሰራ ኃይል ቆጣቢ ምጣድ፣ የእግረኛና የመኪና ፍጥነት መቆጣጠሪያ መሳሪያ እና የውሃ ብክነት መከላከያ መሳሪያ ተመራቂ ተማሪዎቹ ከሰሯቸው ችግር ፈቺ መሳሪያዎች መካካል በአውደርዕዩ ላይ ቀርበዋል፡፡በዓውደ ርዕዩ ላይ ስድስት የኮሪያ ደርጅቶች መሳተፋቸውንም ታውቋል፡፡ተማሪዎች ስልጠናውን እየተከታተሉት የሚገኙት በነፃ እንደሆነና የዘንድሮ ተመራቂ ተማሪዎች ቁጥር 51 ሲሆን ከእነዚህ ውስጥ 13ቱ ሴቶች ናቸው፡፡ 